# Bud Spencer

### A Wikipédiából, a szabad lexikonból.

| Ez a szócikk vagy szakasz nem idézi a forrásokat, amelyek alapján készült. Az ezen a lapon látható jelölés 2007 februárjából származik.

Bud Spencer (eredetileg Carlo Pedersoli) (Nápoly, 1929. október 31.): olasz színész, filmszínész, forgatókönyvíró.

## [szerkesztés] Életpályája

#### [szerkesztés] Carlo Pedersoli

Édesapjának vasgyára volt a nápolyi kikötőben, de mikor a gyár előtt horgonyzó hajó egy baleset során felrobbant, a család tönkrement. 8 évesen lett tagja a helyi úszóklubnak, ahonnan aztán Rómába igazolt, mikor a család 1940-ben elköltözött a fővárosba.

Tanulmányi eredményei egészen kimagaslóak voltak, ötévesen volt elsős, majd az ötödik osztályt átugorva került egy 6 osztályos gimnáziumba, ahonnan a római egyetem vegyészkara következett, (mindössze 16 évesen vált az egyetem hallgatójává), tanulmányait azonban meg kellett szakítania, mert a család 1947-ben elhagyta Olaszországot és Brazíliába költözött. Ő másfél év múlva (1948 végén), míg családja 1950-ben tért haza. Folytatta az egyetemet, bár már nem a vegyészmérnöki, hanem a jogi karon, illetve a sportolást, 1949-ben mellúszásban olasz bajnoki címet nyert, míg 1950-ben a 100 méteres gyorsúszás bajnoka lett, egy perc alatti idővel. Még ebben az évben az olasz vízilabda-válogatottal Európa-bajnoki címet nyert, amit két évvel később egy olimpiai ezüsttel toldott meg. Miután aláírta első hollywoodi szerződését 1967-ben, visszavonult az aktív sportolástól, utolsó vízilabda-mérkőzését a Kárpáti György és Gyarmati Dezső fémjelezte magyar válogatott ellen vívta.

Kárpáti György így emlékszik a meccsre: „Pedersoli, aki jóképű, magas, karcsú, széles vállú srác volt, miután megkapta amerikai filmszerződését, Budapesten játszott utoljára az olasz válogatott tagjaként. A vízilabda nem a szelídségéről ismert sportág, könnyen el lehet veszíteni néhány fogat, a felrepedt szemöldök látványa pedig egészen megszokott dolog. A színészpalánta ezért kéréssel fordult a magyar csapat tagjaihoz, az arca épségének megóvását szerette volna elérni. A mieink könyörületesek voltak az ellenfél játékosához, megígérték neki, hogy nem bántják, ha a meccset követő vacsorán énekel nekik egy dalt. A mérkőzés egyetlen lidérces álom volt szegény Pedersoli számára. A magyarok körbeadogatták egymás között, mind a hat mezőnyjátékos elszórakozhatott vele. Az illetőnek a labdával tulajdonképpen nem kellett törődnie, minden figyelmét az olasz fogsorára összpontosíthatta. Pedersoli halálra vált arccal kapkodta a fejét a horgok és felütések elől. Az öklök és könyökök azonban szerencsére mindannyiszor időben megálltak, nem okoztak sérülést. A magyar válogatott végül 7:3-ra nyert, és a győzelmi banketten behajtotta az ígért dalt a később Bud Spencer néven híressé lett főhősünktől.”
(Dr. Kárpáti György: Medencék, gólok, pofonok)

Barátnőjével, Maria Amatóval 1960-ban kötöttek házasságot. Ebben az időben dalokat szerzett, szöveget írt, kisebb reklámfilmekben szerepelt, árult autót és festéket is. Három gyermekük született: Giuseppe (1961), Christine (1962) és Diamante (1972).

#### [szerkesztés] Bud Spencer

Bár már korábban is szerepelt filmekben, csak első tengeren túli szerződése (az Isten megbocsát, én nem) bírta rá, hogy felhagyjon sportolói pályafutásával és költözzön át Amerikába, 1967-ben. Ennek a filmnek a forgatásán növesztette meg szakállát és alkotta meg majd vette fel a Bud Spencer művésznevet, melyet még abban az évben jogilag is erre változtatott, mivel eredeti neve sportolói pályafutásához kötődött. A név kedvenc színészére (Spencer Tracy) és kedvenc sörére (Bud) utal. Itt ismerkedett meg Terence Hillel is, és derült ki az is, hogy Olaszországban már egyszer szerepeltek együtt az 1959-es Hannibal című filmben, akkor még mindketten az eredeti nevükön. Mivel közös jelenetük nem volt így nem valószínű, hogy akkor találkoztak.

1967-től 1985-ig nem kevesebb, mint 17 filmben szerepeltek együtt, mely számára is meghozta a sikert és az elismerést, valamint legendává emelte duójukat. 1985-ben aztán mindketten külön utakra eveztek, Spencer megalapította saját légitársaságát a Mistral Airt, melyet később eladott, hogy megvehessen egy gyermekruhákat gyártó textilüzemet, illetve beindíthassa saját étteremláncát Bud Food néven. Közel 10 év múltán, 1994-ben ismét összeállt a legendás páros egy utolsó közös film, a Bunyó Karácsonyig leforgatására, ezután útjaik végleg különváltak.

Spencer 2005-ben jelöltként indult Lazióban a regionális tanácsnokok választásán a Forza Italia párt színeiben, de alulmaradt vetélytársával szemben.

## [szerkesztés] Filmjei

Leggyakrabban Bujtor István és Kránitz Lajos kölcsönözte hangját a színésznek, de Újlaki Dénes, és Gruber Hugó is szinkronizálta néhány filmjében.

### [szerkesztés] Önálló filmjei

- 1951 – Quo Vadis
- 1955 – Napjaink hőse
- 1957 – Búcsú a fegyverektől
- 1957 – Il cocco di mamma (Magyországon nem mutatták még be)
- 1968 – Az utolsó számlát te fizeted
- 1968 – Ezer pofon ajándékba
- 1969 – Vesztesek és győztesek
- 1969 – Ötszemélyes hadsereg
- 1971 – 4 mosche di velluto grigio (Mo.-n nem mutatták még be)
- 1972 – Élet vagy halál
- 1972 – Sötét Torino
- 1972 – Vadnyugati Casanova
- 1973 – Piedone a zsaru
- 1973 – Az angyalok is babot esznek
- 1975 – Piedone Hongkongban
- 1975 – Zsoldoskatona
- 1976 – Charleston
- 1978 – Piedone Afrikában
- 1978 – Akit bulldózernek hívtak

- 1979 – Piedone Egyiptomban
- 1979 – Sheriff az égből
- 1980 – Sheriff és az idegenek
- 1980 – Aranyeső Yuccában
- 1981 – Banán Joe
- 1982 – Bombajó bokszoló
- 1983 – Rabló pandúr
- 1986 – Aladdin
- 1989 – Az óriási nyomozó
- 1991 – Fél lábbal a paradicsomban
- 1991 – Extralarge / Mint a bulldog (később sorozat lett belőle)
- 1993 – Extralarge II.
- 1996 – Őrangyalok
- 1997 – Al limite (Mo.-n nem mutatták még be)
- 1997 – Fireworks (Mo.-n nem mutatták még be)
- 1998 – Tre per Sempre (Mo.-n nem mutatták még be)
- 1999 – A szél fiai
- 2001 – Atyai pofonosztó
- 2003 – A paravánok mögött dalolva (Mo.-n még csak 1x mutatták be, alámondásos formában)

### [szerkesztés] Bud Spencer & Terence Hill

Magyaroszágon egyes filmek több névvariánsban is szerepeltek, ezek dátum szerint vannak feltüntetve, az első (nem feltétlenül a legismertebb) filmcím van vastagon szedve.

- 1959 – Hannibal (csupán 1967-ben derült ki, hogy itt is együtt szerepeltek, közös jelenetük nem volt)
- 1967 – Nincs bocsánat (1992), Isten megbocsát én nem (2000), Bunyó húsvétig (2001)
- 1968 – Bosszú El Pasóban (1992), A pirinyó, a behemót, és a jófiú (2001)
- 1969 – Akik csizmában halnak meg (1989), Csizmadombi fenegyerek (2001), Akit nem üt meg a guta (2003)
- 1970 – Az ördög jobb és bal keze
- 1971 – Az ördög jobb és bal keze 2
- 1971 – Kalózok háborúja (1983), Blackie, a kalóz (1992), Fekete Kalóz (2000), Kalózok kincse (2001)
- 1972 – Mindent bele! (1992), Gyémántvadászok (1992)
- 1973 – Különben dühbe jövünk
- 1974 – Morcos misszionáriusok (1974), Fordítsd oda a másik orcádat is (1992)
- 1976 – Bűnvadászok
- 1978 – És megint dühbe jövünk
- 1979 – Én a vizilovakkal vagyok
- 1981 – Kincs, ami nincs
- 1983 – Nyomás utána!
- 1984 – Nincs kettő négy nélkül
- 1985 – Szuperhekusok
- 1994 – Bunyó karácsonyig

## [szerkesztés] Külső hivatkozások

- Bud Spencer a PORT.hu-n
- Magyar Bud Spencer & Terence Hill rajongói oldal
- Bud Spencer az Internet Movie Database oldalán

A lap eredeti címe "http://hu.wikipedia.org../../../b/u/d/Bud_Spencer_52eb.html"

Kategóriák: Az összes forráshivatkozásra váró lap | Forráshivatkozásra váró lapok 2007 februárjából | Olasz színészek | Amerikai színészek

##### Views

- Szócikk
- Vitalap
- Aktuális változat

##### Keresés

##### Más nyelveken

- English
- Česky
- Deutsch
- Esperanto
- Español
- Suomi
- Français
- Galego
- Italiano
- Nederlands
- ‪Norsk (bokmål)‬
- Português
- Svenska